section_heading: Književni rad
paragraph_text: U osnovnoj školi započeo je samostalno sastavljati časopis Glas s ulice. Sudjeluje u pokretanju i izradi časopisa maloga sjemeništa Glas sa Šalate. Za vrijeme studija pokreće generacijski časopis Riječju i djelom te obnavlja bogoslovski literarni časopis Maranatha. U župama u kojima djeluje uređuje župne listove. Kratke priče, meditacije, teološke, stručne i znanstvene članke i osvrte objavljuje u Vjesniku biskupa Langa, Spectrumu, Danici, Glasniku svetog Josipa. Od 2011. piše i za Mali koncil. Bio je suradnikom na više mrežnih portala vjerske tematike te je uređivao više mrežnika (samo na andjel.bloger.hr objavio je više od tisuću tekstova). U osobnomu izdanju objavljuje knjižicu meditacija za došašće »Početak«, tri zbirke kratkih priča (»Knjige o životinjama koje zapravo ne govore o životinjama«, »Nakon izleta« i »Nice to meet you«), dvije pjesničke zbirke (»Malena zbirka blesavih pjesama« i »Neka bude šteker«) te strip »Putovanje«. Dugogodišnji je član stručnoga ocjenjivačkoga suda Susreta hrvatskoga duhovnoga književnoga stvaralaštva »Stjepan Kranjčić« u Križevcima, zajedno s Vladimirom Lončarevićem i Sanjom Nikčević.